**Likumprojekta „Grozījumi Sabiedriskā transporta pakalpojumu likumā” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. 1.
 | Pamatojums | Likumprojekts “Grozījumi Sabiedriskā transporta pakalpojumu likumā” izstrādāts pēc Satiksmes ministrijas iniciatīvas.  |
| 1. 2.
 | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība |  Sabiedriskā transporta reisiem teritorijās ar mazu apdzīvotības blīvumu bieži vien ir slikti rentabilitātes rādītāji sakarā ar mazu autobusu piepildījumu. Sastopamas situācijas, kad pieprasījums pēc noteikta reisa nav vienmērīgs, kā rezultātā autobusa reisā vai tā posmā nereti nav neviena pasažiera. Jo zemāka ir sabiedriskā transporta pārvadājumu rentabilitāte, jo vairāk valsts budžeta līdzekļi ir nepieciešami to uzturēšanai. Zaudējumu kompensācijām paredzēto nepietiekamo valsts budžeta līdzekļu dēļ mazapdzīvotās lauku teritorijās aizvien vairāk tiek slēgti sabiedriskā transporta maršruti un reisi, kā rezultātā noteiktai iedzīvotāju daļai netiek nodrošinātas pārvietošanās iespējas. Situācijas, kad sabiedriskā transporta reiss kopumā vai tā daļa tiek izpildīta bez neviena pasažiera, var tikt novērstas, izveidojot sabiedriskā transporta pakalpojumus pēc pieprasījuma. Šādi pakalpojumi tiktu nodrošināti valsts pasūtīto sabiedriskā transporta pārvadājumu ietvaros, kur pakalpojuma izpilde reisa vai reisa posmā tiktu nodrošināta pēc pasažieru pieprasījuma, tas ir, ja uz to būs nopirkta biļete vai tas būs iepriekš pieteikts pa tālruni vai elektroniski. Ieviešot uz pieprasījumu balstītu sabiedriskā transporta reisu izpildi, būtu iespējams samazināt zaudējumu kompensāciju apmēru pārvadātājiem. Vienlaikus tiktu saglabāta iespēja saņemt sabiedriskā transporta pakalpojumus valsts teritorijās, kas ir maz apdzīvotas un kur pieprasījums pēc regulāriem sabiedriskā transporta pārvadājumiem ir salīdzinoši zems. Ņemot vērā minēto, likumprojekts paredz ieviest “sabiedriskā transporta pakalpojumi pēc pieprasījuma” jēdzienu, kā arī pilnvarot Ministru kabinetu noteikt šādu pārvadājumu organizēšanas un sniegšanas kārtību. Tiek papildināts arī likumā noteiktais sabiedrisko transportlīdzekļu uzskaitījums ar vieglajām automašīnām, tā kā 1-3 pasažieru pārvadāšana ar autobusu šādos gadījumos ir saistīta ar lielām izmaksām, kam attiecīgi ir tieša ietekme uz kompensējamo zaudējumu apmēru. Ir paredzēts, ka iespēju robežās uz šādām automašīnām tiks attiecinātas normatīvajos aktos noteiktās, uz sabiedriskajiem transportlīdzekļiem attiecināmās prasības. Sabiedriskā transporta padomei bieži pēc pašvaldību ierosinājuma ir jāpieņem lēmumi par reisu izveidi, kuru galvenais mērķis ir skolēnu nogādāšana līdz izglītības iestādei. Vienlaikus aktuāli ir arī jautājumi par nerentablu maršrutu, reisu slēgšanu, taču, neskatoties uz pieprasījuma trūkumu, dažkārt pašvaldība uzstāj uz šāda sabiedriskā transporta pārvadājumu saglabāšanu pilnā apjomā. Šādos gadījumos un ierobežota valsts finansējuma apstākļos tiek diskutēts par pašvaldības finansiālu līdzdalību zaudējumu segšanā pārvadātājam. Pārsvarā pašvaldības ir gatavas līdzfinansējuma sniegšanai, taču valstī nav izstrādāti kritēriji, lai noteiktu, kādā apmērā līdzfinansējums būtu nepieciešams, kā arī nav noteikta kārtība, kādā pašvaldība ar līdzfinansējumu var piedalīties valsts pasūtījuma izpildē.  Ņemot vērā minēto, likumprojekts paredz tiesības, nevis pienākumu pašvaldībai noteiktos apstākļos līdzfinansēt sabiedriskā transporta pārvadājumus, kompensējot noteiktu ar sabiedriskā transporta nodrošināšanu saistītu pārvadātāja zaudējumu daļu. Likumprojektā ir ietverts arī deleģējums Ministru kabinetam noteikt kārtību, kādā pašvaldība līdzfinansē sabiedriskā transporta pakalpojumus reģionālās nozīmes maršrutu tīkla maršrutos, kas cita starpā noteiks līdzfinansējuma apmēra aprēķināšanas kārtību. Tā kā likumprojektā paredzētā norma par pašvaldības līdzfinansējumu neparedz obligātu pašvaldības pienākumu līdzfinansējumu piešķirt, nav iespējams noteikt likumprojekta finansiālo ietekmi uz pašvaldību budžetiem. |
| 1. 3.
 | Projekta izstrādē iesaistītās institūcijas | Satiksmes ministrija, Valsts SIA “Autotransporta direkcija”, Latvijas Pašvaldību savienība. |
| 1. 4.
 | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Likumprojekts attiecas uz Satiksmes ministriju, VSIA „Autotransporta direkcija”, pašvaldībām un pasažieriem, kas izmanto autobusu regulāros sabiedriskā transporta pakalpojumus reģionālās nozīmes maršrutos. |
| 2. | Tiesiskā regulējuma ietekme uz tautsaimniecību un administratīvo slogu | Likumprojektam nav tiešas ietekmes uz tautsaimniecību un administratīvo slogu. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Nepieciešamie saistītie tiesību aktu projekti | Saistībā ar likumprojektu ir paredzēts izstrādāt grozījumus Ministru kabineta 2012.gada 28.augusta noteikumos Nr.599 „Sabiedriskā transporta pakalpojumu sniegšanas un izmantošanas kārtība” un Ministru kabineta 2015.gada 28.jūlija noteikumos Nr.435 „Kārtība, kādā nosaka un kompensē ar sabiedriskā transporta pakalpojumu sniegšanu saistītos zaudējumus un izdevumus un nosaka sabiedriskā transporta pakalpojuma tarifu”. |
| 2. | Atbildīgā institūcija | Satiksmes ministrija |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |
| --- |
| **VI. Sabiedrības līdzdalība un komunikācijas aktivitātes** |
| Plānotās sabiedrības līdzdalības un komunikācijas aktivitātes saistībā ar projektu | Paziņojums par līdzdalības iespējām tiesību akta izstrādes procesā 27.09.2016. tika ievietots Satiksmes ministrijas tīmekļa vietnē.  |
| Sabiedrības līdzdalība projekta izstrādē | Projektu atbalsta Latvijas Pašvaldību savienība un plānošanas reģioni. |
| Sabiedrības līdzdalības rezultāti | Iebildumi un priekšlikumi netika saņemti. |
| Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Satiksmes ministrija, VSIA „Autotransporta direkcija”, pašvaldības. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Saistībā ar likumprojekta izpildi nav nepieciešams veidot jaunas institūcijas, likvidēt vai reorganizēt esošās.  |
| 3. | Cita informācija | Nav. |

Iesniedzējs:

Satiksmes ministrs U.Augulis

Vīza: Valsts sekretārs K.Ozoliņš

21.10.2016. 14.30

809

S.Mince, 67686494

Sanita.Mince@atd.lv

D.Ziemele-Adricka 66028036

Dana.ziemele-adricka@sam.gov.lv